Booker T. and the M.G.'s
Store norske leksikon,Kunst og estetikk,Musikk,Populærmusikk,Soul  og R&B,Internasjonal soul og R&B
Booker T. and the M.G.'s, amerikansk instrumentalgruppe dannet i Memphis i Tennessee i 1962, med organisten og pianisten Booker T. Jones (født 1944), gitaristen Steve Cropper (født 1941), trommeslageren Al Jackson (1935–1975) og (fra 1964) bassisten Donald «Duck» Dunn (1941–2012). Som studiomusikere og akkompagnatører for blant annet Otis Redding, Sam and Dave og Wilson Pickett var de stilskapere innen soulmusikken i 1960-årene, og de gjorde også innspillinger under eget navn som ble normgivende for andre musikere. Deres største hits er debutsinglen Green Onions (1962), Hang 'Em High (1968) og Time Is Tight (1969).
Booker T. and the M.G.'s ga ut elleve album i 1962–1970, men ble oppløst i 1971, hvorpå medlemmene var aktive på hver sin kant. Dunn og Jackson ledet bandet The MG's fra 1973, men Jackson ble myrdet i 1975. Jones og Cropper har laget flere soloalbum. Cropper og Dunn spilte blant annet med The Blues Brothers Band. Gruppa er imidlertid siden 1988 blitt gjenforent med ujevne mellomrom. Blant annet turnerte de med Neil Young i 1993, og comebackalbumet That's the Way It Should Be kom i 1994. Cropper og Jones har gitt ut en rekke soloplater. Les mer i Store norske leksikon soul